Eugen Trică, înainte de ”meciul anului” pentru FCU Craiova: ”Și Juventus a retrogradat”
FCU Craiova va juca meciul decisiv cu Hermannstadt, duminică, de la ora 21:30.
Oltenii au ajuns într-o situație delicată, cu o etapă înainte de finalul play-out-ului din Superligă. Echipa lui Eugen Trică are nevoie de o victorie cu una dintre echipele cu pretenții din campionat, dar și de un joc favorabil al rezultatelor pentru a prinde cel puțin barajul pentru menținere/promovare în prima ligă.
Eugen Tircă, antrenorul lui FCU Craiova, a susținut conferința de presă premergătoare jocului și a încercat să mute presiunea de pe umerii elevilor săi.
Tehnicianul consideră că o eventuală retrogradare nu ar reprezenta o ”tragedie” pentru clubul condus de familia Mititelu.
Eugen Trică: ”Hai să nu mai facem tragedii!”
„Jucăm acasă, în fața suporterilor, iar gândul nostru este să ne concentrăm pe acest meci și să-l câștigăm. Să nu facem o tragedie dacă se va întâmpla ceva. Dacă s-ar întâmpla, trebuie să ai puterea s-o iei de la capăt. Ai căzut, te ridici, te scuturi și, dacă ești puternic, o iei de la capăt cu o strategie foarte bună și ataci promovarea. S-au întâmplat de-a lungul timpului să cadă echipe foarte mari din fotbalul mondial, dacă vă aduceți aminte și Juventus.
Au și câștigat campionate, s-au și bătut acolo sus pentru Champions League. Hai să nu mai facem tragedii! Tragedie a fost când s-a scufundat Titanicul, războaiele care se petrec în Ucraina și așa mai departe. Hai să luăm totul mai relaxat, să nu punem atâta presiune pe jucători.
(...)
Sunt mulți oameni care sunt alături de noi, nu vor să creadă lucrul ăsta, că Universitatea Craiova s-ar putea să se ducă la Liga 2. Le-am spus, echipa asta a fost și prin Liga 4, și prin Liga 3, a avut tăria de caracter să revină. Nu ar fi nicio tragedie în cazul în care s-ar întâmpla lucrul ăsta. Nu ne dorim lucrul ăsta. Uite că s-a ajuns în această situație, mai este un singur meci, știți cum e, depinde de toți”, a spus Eugen Trică, la conferința de presă.
Oltenii au o singură victorie în opt partide în play-out, dar și cel mai slab golaveraj, cu șapte goluri marcate și 13 primite.
- Ce trebuie să se întâmple ca FC U Craiova să evite retrogradarea
- Să învingă FC Hermannstadt. Dacă nu câștigă, FC U Craiova e retrogradată indiferent de rezultatele adversarelor!
- Una dintre FC Botoșani, FC Voluntari și Poli Iași să piardă
Programul în ultima etapă din play-out (toate meciurile se joacă duminică, de la 21:30)
- Dinamo - UTA Arad
- Oțelul Galați - FC Botoșani
- FC Voluntari - Universitatea Cluj
- Poli Iași - Petrolul
- FC U Craiova - FC Hermannstadt
Urmăriți SPORT.RO și pe Google News